KTAMเปิดขายกองกิมจิ11เดือนชู2%ต่อปี
บลจ.กรุงไทย เดินหน้าขายกองทุนพันธบัตรเกาหลีใต้ 100% ลงทุน 11 เดือน ผลตอบแทน 2% ต่อปี
22 มิ.ย. 2553

บลจ.กรุงไทย เดินหน้าขายกองทุนพันธบัตรเกาหลีใต้ 100% ลงทุน 11 เดือน ผลตอบแทน 2% ต่อปี 
นายสมชัย   บุญนำศิริ   กรรมการผู้จัดการ   บริษัทหลักทรัพย์จัดการกองทุน กรุงไทย   เปิดเผยว่า  บริษัทเปิดจำหน่ายกองทุนเปิดกรุงไทย ฟอเรน ฟิกซ์อินคัม 11 เดือน2 ( KTF11M2 )  ระหว่างวันที่ 23-29 มิ.ย.2553   อายุโครงการ  11  เดือน  มูลค่า  1,500  ล้านบาท  กองทุนมีนโยบายลงทุนในตราสารหนี้ต่างประเทศ  ไม่น้อยกว่า 80% ของมูลค่าทรัพย์สินสุทธิของกองทุน    โดยกองทุนจะพิจารณาความมั่นคงของผู้ออกตราสารเป็นหลัก   และเลือกลงทุนในหลักทรัพย์ที่ให้ผลตอบแทนเหมาะสม เมื่อเทียบกับระดับความเสี่ยง     ส่วนที่เหลืออาจพิจารณาลงทุนในเงินฝาก   ตราสารแห่งหนี้ที่มีลักษณะคล้ายเงินฝาก   แต่ทั้งนี้  กองทุนจะลงทุนในพันธบัตรภาครัฐประเทศเกาหลีใต้ ทั้ง 100%   เครดิตเรตติ้งที่ AA  โดยฟิทซ์  ผู้ลงทุนจะได้รับผลตอบแทนประมาณการที่ 2.00%  ต่อปี 
นอกจากนี้ บริษัทได้เปิดเสนอขายรอบใหม่ สำหรับกองทุนเปิดกรุงไทยสมาร์ท  อินเวส 6เดือน3  ( KTSIV6M3 )   ในวันที่  21-25  มิ.ย.2553    อายุโครงการ 6 เดือน เป็นกองทุนที่เน้นลงทุนในพันธบัตรภาครัฐในประเทศ  13%    หุ้นกู้ธนาคารดอยซ์แบงก์  เอจี  24%   ตั๋วแลกเงินบมจ.สวนอุตสาหกรรมโรจนะ  20%   เงินฝาก/ บัตรเงินฝาก /ตั๋วแลกเงินของ ธนาคารสินเอเชีย  19%  และธนาคารทิสโก้ 24% ของมูลค่าทรัพย์สินสุทธิของกองทุนรวม   โดยผู้ลงทุนจะได้รับผลตอบแทนประมาณการที่ 1.10% ต่อปี     โดยทั้ง 2 กองทุนผู้ลงทุนไม่เสียภาษีหัก ณ ที่จ่าย 
สำหรับอัตราผลตอบแทนของพันธบัตรภาครัฐเกาหลีใต้ มีการปรับตัวเพิ่มขึ้นเล็กน้อย   เนื่องจากตลาดเริ่มมองถึงความเป็นไปได้ที่คณะกรรมการกำหนดนโยบายการเงิน อาจมีมติปรับขึ้นอัตราดอกเบี้ย ในไตรมาส3 ประกอบกับพันธบัตรของเกาหลีใต้ไม่ได้ถูกรวมเข้าในการคำนวณดัชนี   World  Government  Bond  Index ( WGBI )    จึงทำให้มีแรงเทขายออกจากนักลงทุนต่างชาติ   ทั้งนื้   ถึงแม้ว่าอัตราผลตอบแทนของพันธบัตรเกาหลีใต้ มีการปรับตัวเพิ่มขึ้นเล็กน้อย  แต่ ในตลาดอัตราแลกเปลี่ยนยังมีความผันผวน   ซึ่งผู้ลงทุนจะไม่ได้รับผลกระทบ เนื่องจากกองทุนมีการป้องกันความเสี่ยงจากอัตราแลกเปลี่ยนทั้งจำนวน